**Felhívás a Tempus Közalapítvány felsőoktatási STEM díjára**

**jó gyakorlatok a Tudomány, a Technológia, a Mérnöktudomány és a matematika szolgálatában**

**A felhívás háttere**

A Tempus Közalapítvány jelentős szerepet tölt be az egész életen át tartó tanulás stratégiájának hazai előre mozdításában, melyhez kapcsolódóan évek óta komplex projekteket valósít meg az Európai Bizottság és az oktatásért felelős hazai tárca támogatásával. Ennek keretében nagy hangsúlyt fektetünk a közös európai oktatási célkitűzések hazai megismertetésére, az oktatási fejlesztési folyamatok tudásmenedzsmentjének támogatására interaktív fórumok működtetésével, szakmai rendezvények szervezésével, kiadványok készítésével és nem utolsó sorban szakmai hálózatépítéssel. 2010-ben indítottuk útjára azt a kezdeményezést, hogy minden évben egy konkrét, fontosnak tartott célkitűzést fókuszba állítva olyan jó gyakorlatokat keressünk, melyek széles körű bemutatásra és népszerűsítésre érdemesek. Így hirdettük meg 2010-ben a [„Hálózati tanulásért” díjat](http://www.tpf.hu/pages/news/index.php?page_id=1074), melyet 2011-ben követett a [„Mit díjazna a munkáltató?”](http://www.tpf.hu/pages/newsletter/index.php?page_id=16&groupId=0&newsId=1573)című felhívás, 2012-ben a [„Közösségi út a tanulásért” díj](http://oktataskepzes.tka.hu/pages/kut/index.php?page_id=1125), 2013-ban pedig a jó gyakorlatokat összegyűjtő [„Digitális Módszertárhoz”](http://oktataskepzes.tka.hu/pages/idea/index.php?page_id=1113) kapcsolódó [„Digitális Pedagógus” díj](http://oktataskepzes.tka.hu/pages/content/index.php?page_id=1110).

**Az idei díj fókusza** a tudomány, technológia, mérnöktudomány és matematika a hazai felsőoktatásban, azaz a STEM szakmákhoz kapcsolódó képzési területek.

**Keressük azokat a felsőoktatási jó gyakorlatokat, amelyek hivatástudatot erősítő, szemléletformáló hatással lehetnek a tudomány, a technológia, a mérnöktudomány és a matematika (STEM ágazatok) területek oktatására, s amelyek ily módon példaként járhatnak elől.**

**Felhívás felsőoktatási jó gyakorlat azonosítására és bemutatására**

Olyan a STEM területek (tudomány, technológia, mérnöktudomány, matematika) valamelyikéhez kapcsolódó felsőoktatási kurzusokat keresünk, amelyek

* az elméleti tudást a gyakorlatban való alkalmazásra fókuszálva adják át,
* innovatív felsőoktatás-pedagógiai módszerekkel támogatják a kurzus tanulási eredményeiben meghatározott fejlesztendő kompetenciák elsajátítását,
* továbbá hatékonyan készítik fel a hallgatókat az általuk választott STEM szakmára.

Kezdeményezésünk célja, hogy a jó gyakorlatként azonosított kurzusokon keresztül a STEM területek oktatásával foglalkozó szakemberek és intézmények megosszák azt a korszerű szemléletmódot, mellyel szakmájuk felé fordulnak, hogy hosszú távon így segítsék elő a STEM szakmák vonzóbbá válását. Célunk továbbá, hogy felhívjuk a nyilvánosság és a felsőoktatási intézmények figyelmét arra, hogy a STEM területeken működő képzések gyakorlatorientált, a munkaerő-piaci igényekre reflektáló és a technológiai fejlődést figyelembe vevő fejlesztésével az oktatás és a munka világának kapcsolata erősíthető.

**Kiknek szól a felhívás?**

A felhívásra felsőoktatási kurzusok vezetőinek jelentkezését várjuk. Amennyiben egy kurzust több oktató közösen tart, úgy jelentkezésüket együtt tehetik meg, de egy oktató csak egy kurzussal jelentkezhet. A kurzus megvalósulhat felsőoktatási szakképzésben, alap-, mester- vagy osztatlan képzésben, szakirányú továbbképzésben illetve doktori iskolában is.

A jó gyakorlatként azonosított kurzusokat támogatjuk a szakmai nyilvánossággal való megismertetésben, az ebben való közreműködéshez szakértői díjazást ajánlunk fel a legjobbnak ítélt kurzusok vezetőinek.

**Ki nyerheti el a *STEM díjat* és hogyan lehet jelentkezni?**

Jelentkezni **2013. október 8-tól** a Tempus Közalapítvány tematikus honlapján elérhető on-line platformon lehet a kurzusra vonatkozó **jelentkezési lap kitöltésével** (mely egyúttal a jelentkező adatainak, motivációjának leírását, a korszerű szemléletmód alátámasztását és a kurzus során alkalmazott módszertani eszközök és segédanyagok bemutatását is jelenti) **és** **a kapcsolódó dokumentumok** elektronikus vagy postai úton történő eljuttatásával a Tempus Közalapítvány címére. A STEM díjra benevezett kurzusok bemutatásának fő szempontja, hogy hitelesen visszaadja a kurzus során folytatott szakmai munka innovatív szemléletét, hivatástudat formáló hatását, gyakorlatorientált, a munka világához kapcsolódó módszereit. A jelentkezés feltöltését az alábbiak szerint kérjük:

* on-line jelentkezési lap kitöltése;
* a kurzus megvalósításának innovatív szemléletét bemutató dokumentumok eljuttatása a Tempus Közalapítvány címére (tananyagra és módszertanra egyaránt reflektáló dokumentumok: *pl. kurzus tematika, szakirodalom lista, hallgatók számára kiosztott segédanyagok, hallgatói visszajelzések összesítése, internetes segédanyagok linkjei, kurzushoz kapcsolódó egyéb produktumok..*.). Elektronikusan: [stem@tpf.hu](mailto:stem@tpf.hu). Postán: Tempus Közalapítvány, 1438 Budapest 70. Pf. 508. A borítékra kérjük ráírni, hogy STEM díj.

**A beküldött kurzusok értékelése során az alábbi szempontokat vesszük figyelembe:**

* A kurzus a hallgatók készségeit gyakorlatorientált módon, a korszerű technológiák beépítésével fejleszti.
* Tudatosan támogatja a pályaválasztást és a hivatástudat kialakulását.
* A kurzus során hangsúlyt kap mind az egyetemen belüli (más kurzusokkal, tanszékekkel), mind az azon kívüli (pl. a munka világával való) együttműködés.
* A kurzus tematikája és módszerei hatékonyan segítik elő a hallgatók kompetenciáinak fejlődését, valamint reflektálnak a hallgatók tanulási igényeire.
* A jelentkező hitelesen mutatja be a kurzus céljához és célcsoportjához illeszkedő, tanulásszervezési kereteket, a technikai és felsőoktatás-pedagógiai hátteret, valamint az alkalmazott eszközöket, továbbá reflektál a továbbfejlesztési lehetőségekre.
* Rendelkezik széles körűen (más tudományterületen, különböző szakmákban) adaptálható elemekkel.

Díjazásban csak olyan kurzus részesülhet, amely megfelel jelen felhívás feltételeinek és szempontjainak, illetve a felhívás **megadott határidején belül (2013. október 7. – november 8.) kerül feltöltésre** a Tempus Közalapítvány honlapján. A díj **teljes keretösszege 900 ezer** forint, melyet a díj kiírója a nevezett kurzusok mennyiségétől és minőségétől függően használ fel. A díjak odaítélésében külső szakértők véleményére is támaszkodunk, akik a fenti szempontrendszer alapján tesznek javaslatot a díjazandó kurzusokra. A felhívás eredményeit, illetve a díjazott kurzusokat a Tempus Közalapítvány kiadványaiban és honlapján, külön erre a célra szervezett workshopjain, a felhívásnak keretet adó program zárórendezvényén, valamint a médiában is bemutatjuk.

**Ütemezés:**

1. a jelentkezések fogadásának kezdete (az on-line platform elérhetősége): 2013. október 8.
2. **jelentkezési határidő: 2013. november 8.**
3. a kurzusok értékelése, a *STEM díj* odaítélése (várhatóan 2014. január)
4. a díjhoz kapcsolódó workshopok megtartása (várhatóan 2014. január)
5. a díjazottak bemutatkozása, valamint a díjak átadása a program zárórendezvényén (várhatóan 2014. február)

**Hogyan lehet jelentkezni?**

Jelentkezni **2013. október 8.-től** a Tempus Közalapítvány tematikus honlapján elérhető on-line platformon lehet a kurzusról szóló **jelentkezési lap kitöltésével** (mely egyúttal a jelentkező adatainak, motivációjának, illetve a kurzushoz kapcsolódó innovatív szemléletének leírását és segédanyagainak bemutatását is jelenti) és a **kapcsolódó dokumentumok elektronikus vagy postai úton történő eljuttatásával** a Tempus Közalapítvány címére.

[Az on-line jelentkezési lap elérhető itt.](http://tempus.tpf.hu/stem/)

**Jelentkezési határidő: 2013. november 8.** (A honlap adatbázisában rögzített beérkezési határidő)

**További információ:**

Lukács Lilla projektasszisztens, Email: lilla.lukacs[kukac]tpf.hu

**Továbbá:** Email: info[kukac]tpf.hu, Infóvonal: +36-1-237-1320

**A jelentkező vállalja, hogy:**

* az általa benyújtott, a jelentkezési lap kitöltésével a Tempus Közalapítvány adatbázisába kerülő anyagon harmadik személynek nincsen olyan joga, amely a felhívás kiírójának felhasználói jogát akadályozná vagy korlátozná;
* az általa készített anyagot a felhívás kiírója további ellentételezés nélkül felhasználhatja elektronikus és nyomtatott kiadványok, prezentációk készítéséhez, illetve közzéteheti az interneten (a kurzusvezető megnevezésével);
* a kurzus díjazása esetén a Tempus Közalapítvánnyal kötött vállalkozói szerződés értelmében eleget tesz a szerződésben foglaltaknak: a díjhoz kapcsolódóan vállalja, hogy közreműködik a STEM felsőoktatási jó gyakorlatok népszerűsítésében. Ennek keretében workshopon mutatja be jó gyakorlatát, részt vesz a díjat is bemutató zárórendezvényen, továbbá rendelkezésre áll a felhívás eredményeiről szóló tájékoztató tevékenységhez.

**A Tempus Közalapítvány vállalja, hogy:**

* a díjazottak számára biztosítja a Tempus Közalapítvány kiadványaiban, honlapján, illetve a médiában való megjelenést;
* alkalmat biztosít a díjhoz kapcsolódó workshopokon történő a jó gyakorlat bemutatására;
* a díjazottak bekerülnek a Tempus Közalapítvány Tudásmenedzsment Csoportjának szakmai hálózatába és tevékenységeibe, melynek kapcsán folyamatosan értesülnek aktuális pályázati lehetőségeinkről, híreinkről és szakmai rendezvényeinkről, valamint lehetőségük nyílik partnerkapcsolataik bővítésére és tudásmegosztásra.